*A*) Nomina abbatum qui interfuerunt hoc anno in generali Capitulo. De Pontigniaco, de Claravalle, de Frigidomonte, de Caroliloco, de Gratia Dei, de Voto, de Albaripa, de Tribus fontibus, de Fonteneto, de Rigniaco, de Alna, de Sancto Andrea, de Longovado, de Signiaco, de Valle regis, de Valle S. Lamberti, de Asseyo, de Laude, de Baudelo, de Bellavalle, de Furnesio, de Forda, de Bonoradio, de Manziade, de Ellancio, de Valcellis, de Insula, de Noa, de Theoloco, de Charitate, de Bullione, de Miratorio, de Clarofonte, de Ovila, de Valle ecclesiarum, de Villanova, de Sigilleriis, de Ripatorio, de Grandiprato, de Molinis, de Iardineto, de Moris, de Marcillyaco, de Belloloco, de Bellabranca, de Bullencuria, de Valle dulci, de Porta coeli, de Escallariis, de Sancto Remigio. * * * Anno Domini millesimo quingentesimo decimo quinto, in generali Capitulo tempore Rogationum apud Cistercium celebrato, statuta et diffinita sunt quae sequuntur. ORATIONES 1.  Pro sanctissimo … etc. 2.  Praeterea pro serenissimo…, necnon pro christianissimo domino nostro, domino Francisco, Francorum rege, … etc. 3.  Insuper pro burgensibus … *etc.* 4.  Ceterum pro pace … *etc.* 5.  Demum pro felicis … *etc.* DIFFINITIONES GENERALES 6.  Nos, frater Iacobus, abbas Cistercii … et est talis : Cum totus Ordo noster … necnon in summa 10361 libr., 12 solid., 2 denar. turon. pro resta computationum … etc. 7.  Generale Capitulum informatum de discolia et evagatione multarum personarum regularium per orbem discurrentium, tam importunitatibus suis quam indiscretione suorum superiorum, et quandoque sine regulari professione contra sanctorum patrum diffinitiones et statuta viventium, in grave suarum animarum periculum et Ordinis scandalum, omnibus et singulis abbatibus et prioribus Ordinis, in virtute salutaris obedientiae et sub poenis per ipsum Capitulum taxandis, districte prohibet, ne suis religiosis viaticum absque causis rationabilibus deinceps tradant ; si vero rationabilibus causis intervenientibus ad aliquos religiosos licentiandum abbates compellantur, de receptore suorum religiosorum, si possibile fuerit, certi sint, nec eisdem viaticum ad profitendum plus quam tribus mensibus duraturum tradant. Monachos autem aut moniales aliter per saeculum vagantes, sine regulari professione alicui abbati vel abbatissae facta existentes, quacumque dignitate, pensione, praeeminentia vel officio fulgeant, ipsum Capitulum declarat transgressores, meritisque seu gratiis Ordinis decernit indignos, nisi tamen infra trimestre, postquam praesentis diffinitionis notitiam habuerint, humiliter satisfecerint ; tales autem religiosi ad monasteria declinantes, vel ad alicuius abbatis seu provisorum collegiorum aut procuratorum generalium in Curia romana vel alibi constitutorum praesentialem notitiam venientes, a praemissis abbatibus, provisoribus seu procuratoribus per octo dierum spatium incarcerentur ; et deinde ad suum abbatem sumptibus monasteriorum, ubi professionem fecerunt, remittantur. Abbatibus de Bonoportu, de Strata, de Noa, et cuilibet eorum in solidum etiam districte praecipiendo, quatinus praesentem diffinitionem seniori abbati de Voto et senioribus abbatissis de Lilio et Thesauro infra tres menses data praesentium insinuant, qui vel quae, si parere noluerint, carceribus usque ad aliam Ordinis dispositionem per eos mancipentur, in plenaria Ordinis potestate. 8.  Praesens generale Capitulum graviter ferens multorum suppositorum Ordinis insolentiam, quae adeo hucusque contra status sui decentiam et Ordinis honestatem in forma vestium et indumentorum suorum videntur excedere, ut etiam ex eo saecularium oculos plerumque offendant, et singulariter cum in latitudine manicarum, multiplicitate et distinctione plicatis in tunicis fissura earumdem ante et retro, necnon fenestratione in sotularibus curialium magis, imo armigerorum et scurrarum ostentationem et levitatem imitentur, quam simplicitatem seu gravitatem monasticam ; quare reductis ad memoriam diffinitionibus super eo iam dudum factis iuri et ordinationibus Summorum Pontificum conformibus, et ne in nobis amodo populi scandalum patientur, sed ex conversatione nostra glorificent Deum, qui in coelis est, omnibus et singulis Ordinis utriusque sexus personis, quacumque fulgeant officio vel dignitate, in virtute salutaris obedientiae praecipit, quatinus huiusmodi erroribus ad regulam castigatis sese deinceps formae antiquae et suo Ordini condecenti omnino conformare studeant ; huiusmodi diffinitionis executionem omnibus et singulis Ordinis abbatibus in suis monasteriis et patribus abbatibus in suis filiationibus, necnon Ordinis commissariis firmiter committendo, in plenaria Ordinis potestate. 9.  Praesens generale Capitulum debite informatum quod nonnulli abbates Ordinis, contra Ordinis privilegia, diffinitiones et statuta, imo iura communia et decreta Summorum Pontificum, religiosos Mendicantes in suos professos et monachos recipere non formidant, ex quo plurima Ordini incommoda, sicut docente experientia in praeteritum constat evenisse, ita in posterum formidandum est evenire ; quare ab his solerter praecavare cupiens praedictum generale Capitulum, praedictas diffinitiones et statuta innovando, omnibus et singulis Ordinis abbatibus, in virtute salutaris obedientiae et sub poenis et censuris Ordinis, prohibet, ne de cetero quoscumque de Ordine Mendicantium in suos professos recipiant, declarando ulterius, quod si iam sint in Ordine recepti, aut unquam in futurum recipi contingat, eos ad quodcumque Ordinis officium et dignitatem esse perpetuo inhabiles et incapaces. Et specialiter quod eidem generali Capitulo constat, abbatem de Vallibus Sernay in huiusmodi diffinitionis transgressione nuper temere incidisse, ideo ex nunc decernit ad secundam diem proximi generalis Capituli eum esse citandum, citationis huiusmodi executionem abbati de Caroliloco, s. th. pr., et cui committere voluerit committendo, in plenaria Ordinis potestate. 10.  Attento diligenter defectu nonnullorum Ordinis monasteriorum, qui vel nolunt vel nequeunt sibi de libris ad usum divini servitii debite providere, ex quo paulatim crescente difformitate, uniformitas in Ordine continuo minuitur ac decrescit, et quod longe deterius est, sub ignorantiae velo plerisque in locis penitus dissolvitur et perit, in gravem iacturam formae et honoris totius Ordinis nostri, qui in hoc potissimum hac laude hucusque singulariter meruit honorari, quod ubique et semper uniformitatem iugiter tenuerit. Quare praesens generale Capitulum super hoc morbo de remedio opportuno solerter cupiens providere, perlibenti et voluntario animo vult et permittit, imo instanter hortatur et praecipit uni ad hoc non idoneo sed experto multum et diligenti fratri Maturino de Cangeyo professo monasterii de Claravalle, quatinus sua diligentia et sollicitudine laboret imprimi libros qui sequuntur : videlicet *Graduale* Ordinis, *Antiphonarium, Epistolare, Evangeliorium, Ordinarium* et *Usus* ; verumtamen sub ea conditione quod antequam memorati libri ad plenum tradantur impressioni, praesertim de *Ordinario* et *Usibus*, habeat cum Rmo D. N. aut per eum deputatis, conferre de singulis ; et quantum attinet de memoratis *Usibus*, providentia praesentis Capituli generalis, postquam fuerint impressi, Deo duce, in uno loco Ordinis pariter conservandis, prohibet idem generale Capitulum sub gravissimis poenis, certa diffinitione in capite dictorum *Usuum* simul imprimenda explicandis, omnibus et singulis Ordinis, ne cuiquam omnino extra Ordinem eos communicent, sed si comparere voluerint, apud se secrete et singulariter custodiant. Datum, etc. 11.  Praesens generale Capitulum pie considerans praesentium abbatum competentem affluentiam et tanto coetui non indignam concionem, quamquam plurimi ex patribus absentibus legitimis tam litterarum suarum quam nuntiorum iure excusati hucusque accedere non potuerunt, omnes et singulos, licet ad hanc diem citati extiterint, misericorditer et ex gratia speciali excusat ab accessu praesentis anni, cum remissione poenarum omnium contra non venientes in *Benedictina* et Ordinis diffinitionibus iam diu taxatis ; eos nihilominus omnes et singulos in visceribus charitatis hortando atque monendo, quatinus ex hoc beneficio gratiores effecti, annis sequentibus et praesertim ad proximum venturum generale Capitulum accedere non omittant facturi hic, Deo dante, prout a patribus nostris iuxta occurrentes materias summa cum providentia et sanctitate legitur institutum. 12.  Propter importunitatem quorumdam religiosorum qui, pro consequendis ordinibus, praesertim sacerdotio, non cessant infestare superiores suos contra iura communia, et papales institutiones, etiam quantumcumque ignari, insulsi et imbecilles existant, praesens generale Capitulum huiusmodi temeritatem volens de medio abiicere, diffinit, ordinat et instituit sub censuris Ordinis, ne deinceps sub cuiuscumque privilegii, exemptionis aut alias quoviscumque exquisiti coloris praetextu, ad huiusmodi ordinem consequendum, antequam vigesimum quintum annum attingerint, et in grammaticalibus sufficienter fuerint instructi, monachos suos licentient. 13.  De decretis deferendis. — Generale Capitulum multorum abbatum simplicitatem, arrogantiam et contumaciam de suis decretis seu promotionibus litteras ad instantia seu proxima Capitula deferendis, iuxta nostrorum patrum diffinitiones per ipsum Capitulum frequenter approbatas, ratificatas et confirmatas, omnes et singulos abbates, qui ad praesens generale Capitulum decreta seu provisiones non detulerunt, condemnat ad duplicis contributionis istius anni persolutionem, quos etiam negligentes ac alios futuros promovendos abbates, qui huiusmodi decreta seu provisiones ad immediatum seu instans Capitulum imposterum non detulerint, condemnat ad duplicis contributionis annuam persolutionem, donec et quousque, sicut praemissum est, praedicta exhibendo satisfecerint, ipsos insuper officiis Capituli generalis indignos declarat ; praesentis diffinitionis executionem omnibus contributionum receptoribus seu collectoribus committit in plenaria Ordinis potestate. 14.  Praeceptum domini Claraevallis abbatis in sua novissima visitatione Wasconiae factum aliquibus religiosis, ne deinceps praesumerent cedulas proprietatis, per regulares personas dari consuetas, dare seu porrigere abbatibus seu prioribus vel abbatissis clausas, sed patentes et apertas, generale Capitulum confirmat. 15.  Generale Capitulum destestabilem [detestabilem] consuetudinem aliquorum patrum abbatum et maxime abbatis de Bardonis petentis et praetendentis spolium abbatis de Gymonte, sibi immediate subiecti, graviter ferens, districte prohibet patribus abbatibus, ne deinceps praesumant extorquere praetextu talium illicitorum ab abbatibus seu abbatissis sibi immedite [immediate] subiectis, ratione vacationis monasteriorum, spolium quodcumque, videlicet equum aut mulum, breviarium, lectum, vestem, aut aliam quamcumque rem. COMMISSIONES 16.  Fratris Petri Teffere, religiosi monasterii de Longovillari, supplicationi continenti velle suo monasterio restitui, generale Capitulum misericorditer annuens, ne defectus videatur dictus frater conscius, eidem fratri Petro sub censuris Ordinis districte praecipit, quatinus infra quindecim dies post praesentium intimationem ad portam monasterii de dicto Longovillari se transferat, abbati vero dicti loci sub poena depositionis dictum generale Capitulum praecipit, ut ipsum fratrem Petrum in monasterio recipiat, eidem victum et vestitum sicut ceteris ministrando, nisi tamen aliquid obiicere vellet, propter quod supradictus frater Petrus non esset recipiendus, quo quidem casu contingente, causam huiusmodi abbatibus de Caricampo, de Claromarisco, et cuilibet eorum in solidum, iam dictum Capitulum generale committit in plenaria Ordinis potestate. 17.  Piae petitioni abbatis de Vetericella aliorumque reverendorum patrum Misniae, Thuringiae et Saxoniae collegio Lipzensi ascriptorum contra praetensum collegium Francfordianum, praesens generale Capitulum omne quod potest favoris subsidium exhibendo, vult, decernit et diffinit appellationem et processum dictarum partium apud Curiam romanam ratione dicti collegii Lipzensis, factam pro et nomine totius Ordinis nostri Cisterciensis, deinceps duci et actitari, praecipiendo Ordinis procuratori generali in eadem Curia, quatinus pro et nomine dicti Ordinis, ut praemissum est, materiam ipsam dicti collegii ducat, actitet et prosequatur usque ad finem, in plenaria Ordinis potestate. 18.  Commissio datur abbatibus de Heisterbach et de Veterimonte, et cuilibet in solidum, ad reponendum fratrem Engelbertum monasterii de Bonobello (*sic*)  religiosum in proprio monasterio, vel aliquo alio, in plenaria Ordinis potestate. 19.  Committitur abbati de Voto, ut iuxta diffinitionem hoc anno factam contra vagabundos et nolentes profiteri, cogat in plenaria Ordinis potestate fratrem Ioannem des Hayes, eiusdem monasterii de Voto quondam, licet modo nullius abbatis professum, neque profiteri curantem, quatinus facta sibi, scilicet eidem religioso dictae diffinitionis sufficienti insinuatione, prosequatur ulterius contra eum iuxta eiusdem diffinitionis formam et tenorem. Datum, etc. 20.  Generale Capitulum considerans diversa temporum discrimina a tribus annis in multis diversarum regionum locis contigisse, quibus obstantibus dominus Claraevallis commissionem suam, praesentibus annexam, non potuit executioni demandare, ipsam commissionem usque ad biennium a data praesentium continuat, et in quantum opus est, renovat et confirmat, eidem domino abbati Claraevallis districte praecipiendo, quatinus praelibatam commissionem infra praedictum tempus viriliter exsequatur, in plenaria Ordinis potestate. Datum, etc. 21.  Visitationem et reformationem omnium et singulorum monasteriorum in tota Alemania et in regnis circumvicinis, videlicet Ungariae, Poloniae, Daciae, Suesciae et Boemiae, necnon in ducatibus Bavariae et Lotharingiae constitutorum, praesens generale Capitulum committit, ad biennium solum a data praesentis diffinitionis domino abbati de Morimundo, cum clausulis aliis per Rmum D., prout viderit, in sua commissione opportunis apponendis et specificandis. 22.  Attento his diebus iure praetenso visitationis et aliorum ad iurisdictionem spiritualem spectantium, quae per reverendum in Christo patrem dominum episcopum Bangorensem, Ordinis nostri, ratione monasterii de Belloloco regis commendatarium, in dicto Ordine nostro attentata esse noscuntur, prout in monasterio de Gratiis, praesertim de praesidentia et praetensa institutione novi abbatis eiusdem monasterii a paucis constat effecisse, praesens generale Capitulum hoc alta mente considerans et advertens non sine gravi totius Ordinis iactura, necnon privilegiorum et statutorum Ordinis maximo praeiudicio permitti posse, abbatibus de Phorda et de Strafordia, tam coniunctim quam divisim, in visceribus Iesu Christi hortando committit, quatinus amore Ordinis, vocationis suae et status, tuendae libertatis et iurisdictionis zelo, in manibus accepto, dicti episcopi in usurpationem huiusmodi iurisdictionis occurrendi conatibus ei per omnes iuris et iustitiae vias, iuxta privilegiorum et statutorum nostrorum tenorem, viriliter repugnando et contra eum usque ad sententiam diffinitivam inclusive procedendo, in plenaria Ordinis potestate. Datum, etc. 23.  Audita rebellione per fratrem Richardum praetensum abbatem de Gratiis in partibus Anglicanis, dioecesis Londoniarum, Rmi D. N. Cisterciensis commissariis nuper in contemptum non modicum totius Ordinis facta, praesens generale Capitulum huic tam culpandae inobedientiae minime favere volens, sed pro virili, uti dignum est, eam quamprimum reprimere, corrigere et castigare satagens, abbatibus de Fontibus et de Woburneya, tam coniunctim quam divisim, committit quatinus facta super eo diligenti inquisitione, ita iuxta Ordinis instituta, diffinitiones et privilegia, ex iurisperitorum vel aliorum Ordinis consilio, in dictae inobedientiae emendam procedant, ut debitae iustitiae ordine servato et Ordinis honore, quantum fieri poterit, reparato, ceteris cedat, non in rebellionis et audaciae scandalum, sed in humilitatis et obedientiae perpetuum exemplum. Quod si forsan dictos abbates, vel eorum alterum, memoratus praetensus abbas certis ex causis recusaverit, eo in casu possint alium abbatem, quem duxerint non suspectum secum assumere, sicque in eo negotio usque ad sententiam diffinitivam inclusive procedere, in plenaria etc. ELECTIONUM CONFIRMATIONES 24.  Electionem, promotionem, institutionem et installationem de persona fratris Thilmanici de Sibergh ad dignitatem abbatialem monasterii Loci Sanctae Mariae, prout in decreto… approbat … cum suppletione … *etc.* 25.  Provisionem abbatis de Signiaco, patris abbatis monasterii de Valle S. Lamberti de persona fratris Ioannis de Lamine, in abbatem dicti monasterii de Valle S. Lamberti … approbat, etc. supplendo, *etc.* 26.  Electionem,… fratris Nicolai Parent, de Ursicampo expresse professi, ad dignitatem abbatialem dicti monasterii de Ursicampo … approbat … supplendo … *etc.* 27.  Nos, frater Iacobus, abbas Cistercii … *etc*, et est talis : Cum propter varia et multum ardua ac difficilia Ordinis nostri agenda, a patribus Ordinis pro ipsorum agendorum prospera directione, singulis monasteriis Ordinis, annuae et gratiosae contributiones, et nonnumquam [nonnunquam] gratiosa subsidia sub magnis et gravibus poenis impositae fuerint, nec hac nostra aetate minora, quam priscis temporibus, sed longe maiora praefata Ordini occurrant agenda, tum propter magnarum expensarum tantorum dominorum abbatum, nobilium virorum, procuratorum, religiosorum, nuntiorum, et aliarum venerabilium personarum quolibet anno in loco et monasterio Cistercii ac alibi tempore Capituli generalis factarum et fiendarum, debitam satisfactionem, necnon domini protectoris generalis Ordinis in Curia romana residentis, ac provisorum, magistrorum regentium, sententiariorum, biblicorumque Ordinis in Universitatibus seu studiis generalibus constitutorum, annuorum stipendiorum solutionem, tum etiam propter privilegiorum, immunitatum, exceptionum et libertatum, apostolicorum seu apostolicarum, regum, ducum et aliorum principum adversus et contra quoscumque ipsum Ordinem, ipsiusque monasteria, loca et personas, Romae et in quibuscumque regnis, ducatibus et provinciis infestantes, virilem defensionem, propter quae Ordo ipse gravissima in diversis curiis regum et principum in dies supportat onera, eas ob causas, ut dictis necessitatibus facilius occurratur, praesens generale Capitulum de fidelitate et diligentia venerabilis patris reformatoris triennalium monasteriorum in inclytis Castellae, Legionis et Galleciae regnis existentium confidens, committendo praecipit, quatinus omnibus excusationibus cessantibus, contributiones per ipsum generale Capitulum impositas secundum quottas inferius annotatas, unacum restis et arreragiis dictarum contributionum et subsidiorum charitativorum, si quae sint a viginti annis, debitis, necnon rationabilibus expensis suis sive deputatorum aut deputandorum suorum ab omnibus et singulis abbatibus, abbatissis, commendatariis, prioribus, officiariis et procuratoribus monasteriorum, militiarum, prioratuum et aliorum locorum regularium utriusque sexus Ordinis, in praefatis Castellae, Legionis et Galleciae regnis consistentium, secundum quottas inferius annotatas, per se aut per suos deputatos vel deputandos, petat, exigat, levet et percipiat, ipsosque et eorum quemlibet ad sibi ostendendum quittantias solutionum contributionum seu quottarum huiusmodi a dictis viginti annis ultimate elapsis, necnon ad dictas contributiones una cum restis et arreragiis earumdem, subsidiorumque necnon rationabilibus expensis suis aut deputatorum seu deputandorum suorum sub poenis et censuris apostolicis ac Ordinis solvendum, et sibi realiter satisfaciendum viriliter compellat ; de receptis quoque bonas et validas quittantias faciat, det et expediat ; contradictores vero seu rebelles … *etc.* Sequuntur nomina monasteriorum, militiarum et prioratuum a quibus dictas contributiones levare et exigere debitis, cum taxis eorumdem. Et primo in regno Castellae : de Monte Syon 4 flor. arrag., de Sanctis Martyribus 2 flor., de Valle ecclesiarum 12 flor. 10 solid., de Palaceolis 3 flor., de Vallebona 4 flor. 10 solid., de S. Petro de Gomellis 3 flor., de Sacramenia 4 flor. 10 solid., de Buxedo 2 flor. cum dimidio, de Ferrera 3 flor. cum dimidio, de S. Prudentio 3 flor., de Rivosicco 3 flor., de Benevivas 6 flor., de Ortha 5 flor., 5 solid., de Vegha 12 flor., de Mataplana 3 flor., de Valle paradisi 10 flor., de Bonavalle 3 flor., de Morerola 10 flor., de Spina 7 flor. 10 solid., de Ovila 9 flor., de Monte salutis 3 flor. Militiae de Calatrava et suis militiis 20 flor., de Alcantara pro se et suis militiis 12 flor. Prioratus de Sancto Bernardo Hispalensi 6 flor., de Saltualbo 3 flor., in regno Legionis de Sancto Martino de Casteneda 2 flor., de Nogalibus 20 flor., de Saltunovali 12 flor., de Valle Dei 13 flor., de Valle monte vel Laxindæ 9 flor., de Villa nova de Oscos 9 flor., de Carraceto 3 flor. In regno Galleciae, de Superado 18 flor. 17 solid. 6 denar., de Montefero 11 flor. 5 solid., de Armentariis 7 flor., de S. Claudio 6 flor., de Mellone 15 flor., Oya, 18 flor., de Meyra 18 flor., de Ursaria 37 flor., de Castro regis 2 flor., de Monte ramorum 13 flor. Prioratus de Iunquera vel Spadenado 8 flor. 10 solid. 6 denar., de Penna maiori 11 flor., de Franquera 4 flor., de Azibeiro 4 flor., de S. Iusto 4 flor. Nomina monasteriorum militiarum et prioratuum utriusque sexus dictorum regnorum, necnon taxa subsidii eisdem imposita. Et primo in Castella, de Sanctis Martyribus 4 flor. arragoneneses [aragonenses], de Monte Syon 20 flor., de Valle ecclesiarum 8 flor., de Palaceolis 8 flor., de Valle bona 12 flor., de S. Petro de Gomellis 6 flor., de Sacramenia 6 flor., de Buxedo 6 flor., de Ferrera 8 flor., de S. Prudentio 5 flor., de Rivosicco 10 flor., de Benevivas 6 flor., de Ortha 12 flor., de Vegha 3 flor., de Mataplana 12 flor., de Valle paradisi 8 flor., de Bonavalle 4 flor., de Morerola 20 flor., de Spina 10 flor., de Ovila 7 flor., de Monte salutis 7 flor. Militia de Calatrava pro se et suis militiis 20 flor., de Alcantara 60 flor. Prioratus de S. Bernardo Hispalensi 2 flor., de Saltu albo 6 flor. In regno Legionis, de Morerola 20 flor., de S. Martino de Casteneda 4 flor., de Nogalibus 15 flor., de Saltu novali 10 flor., de Valle Dei 10 flor., de Valle monte vel Laxindae 4 flor., de Villa nova de Oscos 4 flor., de Carraceto 13 flor. In regno Galleciae, de Superado 15 flor., de Montefero 8 flor., de Armentariis 10 flor., de S. Claudio 10 flor., de Mellone 12 flor., de Oya 10 flor., de Meyra 10 flor., de Ursaria 10 flor., de Castro regis 3 flor., de Monte ramorum 10 flor. Prioratus de Iunquera vel Spadenado 3 flor., de Penna maiori 3 flor., de Franquera 3 flor. de Azibeiro 4 flor., de S. Iusto 3 flor. Moniales : S. Maria de Dominabus in Corduba 15 flor., de S. Clemente 12 flor., de S. Catharina 6 flor., de S. Anna 5 flor., de S. Miliano 3 flor., de S. Scholastica 3 flor., de S. Maria de Gomesronima 5 flor., de S. Spiritu 4 flor., de S. Maria regali in valle Oleti 25 flor., de Fonte calido 6 flor., de S. Maria de Villa maior 10 flor., de Villena 6 flor., de Cannez 5 flor., de Warria 3 flor., de Herre 8 flor., de S. Maria de Balys 30 flor., pro hospitali eidem monasterio subiecto 30 flor., de Renosa 3 flor., de S. Felice 3 flor., de S. Andrea de Arreyo 8 flor., de Avia 3 flor., de Barria 3 flor., de Peralles 4 flor., de Turrecremata alias S. Mariae de Scobar 3 flor., de S. Columba alias de S. Salvatore 3 flor., de Carriso 8 flor., de Ottero 4 flor., de Gradeffez 8 flor., de S. Vincentio de Segovia 6 flor., de S. Dominico in Sylis in Toleto 6 flor., de S. Benedicto in oppido Calabriensi 4 flor., de S. Bernardo in oppido de Guadelapara 4 flor., de Villabona 3 flor., de S. Michaele 3 flor., de Fenara 3 flor., arrag., praesentibus post triennium minime valituris. Datum, etc. 28.  Nos frater Iacobus … *etc.* et est talis : Attendens et cum magna ac matura deliberatione considerans praesens generale Capitulum, quam fructuosae, necessariae et salutares sint monasteriis, prioratibus et aliis locis regularibus Ordinis, necnon personis regularibus utriusque sexus in utroque statu, regulares visitationes et reformationes, accipiensque non sine magno moerore et tristitia quam plurima ipsius Ordinis monasteria, militias, prioratus, collegia et alia loca regularia in inclytis Castellae, Legionis et Galleciae regnis situata, quae a multis iam praecedentibus annis propter guerrarum et divisionum turbines, vastitates, aliaque mundanae conditionis et humanae variabilitatis impedimenta, visitata non fuerunt, ob inordinatum regimen et vulgatam sanctae religionis et regularis observantiae transgressionem non modicis in spiritualibus et temporalibus subiacere detrimentis. Quare dictorum monasteriorum, militiarum, prioratuum, collegiorum et aliorum locorum regularium incommoditatibus ac animarum periculis occurrere salutarisque observantiae puritatem simul et fervorem in monasteriis, militiis, prioratibus, collegiis, aliisque locis regularibus ad Dei laudem et honorem, animarum salutem, populi christiani aedificationem, et praedicti Ordinis incrementum pullulare crescere et florere cupiens, de discretione, prudentia, fidelitate et religionis zelo reformatoris congregationis triennalium Hispaniae monasteriorum, tenore praesentium committendo, dat et concedit potestatem, auctoritatem et mandatum speciale se ad omnia et singula dicti Ordinis monasteria, militias, prioratus, collegia et alia loca regularia in praedictis Castellae, Legionis et Galleciae regnis situata personaliter transferendi, in eisque visitandi, reformandi, corrigendi, puniendi, emendandi, instituendi et destituendi, in capitibus et in membris, in spiritualibus et temporalibus, omnia et singula quae secundum Deum, S. P. N. Benedicti regulam, salutariaque ipsius Ordinis statuta, diffinitiones, libertates, privilegiaque apostolica Ordinis praefato concessa, cognoverint ac iudicaverint visitanda, reformanda, corrigenda, punienda, emendanda, instituenda et destituenda, abbates, abbatissas, commendatarios, priores, priorissas, officiarios et officiarias, monasteriorum, militiarum, prioratuum et locorum regularium praedictorum, a suis dignitatibus abbatialibus, prioratibus et officiis, si sua exegerint demerita, suspendendi, amovendi, privandi, deponendi, ac alias iuxta suorum exegentiam [exigentiam] demeritorum corrigendi et puniendi, et alios seu alias, eorum loco iuxta communium privilegiorum, statutorum et diffinitionum Ordinis praedicti tenorem, instituendi, creandi et deputandi ; cessiones seu resignationes abbatum, abbatissarum, priorum, priorissarum, commendatariorum et aliorum quorumcumque locorum regimini et administrationi praesidentium, si rationabiles et secundum formam privilegiorum, statutorum et diffinitionum Ordinis factae fuerunt, acceptandi et admittendi, cedentibusque seu resignantibus benemeritis pensionem gratiosam, rationabilem, non excessivam, et ipsis monasteriis non onerosam super fructibus dictorum monasteriorum, prioratuum et locorum regularium, secundum facultates eorum constituendi et assignandi, ac superfluas et excessivas resecandi, et moderandi, ipsis quoque monasteriis, prioratibus et aliis locis regularibus utriusque sexus, sive sic sive per mortem aut alias quovismodo vacantibus per electionem canonicam, aut alias iure ad superiorem devoluto de abbatibus, abbatissis, prioribus, priorissis sufficientibus et idoneis, in Ordine nostro professis, secundum dicta privilegia, statuta et diffinitiones Ordinis canonice providendi, dum tamen in monasteriis perpetuos abbates et abbatissas seu commendatarios habentibus, nulli praeterquam abbates perpetui instituantur, eligantur et promoveantur. Personas quoque electas, seu, ut praemittitur, provisas instituendi et installandi, et in realem et actualem, vel quasi, possessionem dictorum monasteriorum, prioratuum et locorum regularium ponendi et inducendi. Electiones canonicas et secundum privilegia, statuta et diffinitiones Ordinis factas et celebratas confirmandi, ratificandi et approbandi, minus vero canonicas ac contra formam privilegiorum, statutorum et diffinitionum Ordinis celebratas infirmandi, cassandi, irritandi, reprobandi et annullandi. Omnes ac singulos abbates et commendatarios, ut ad generalia Ordinis collegia suos religiosos ad litterarum studia aptos et cum debitis et sufficientibus provisionibus mittant et in eisdem usque ad gradus adeptionem interteneant, sub poenis et censuris in *Benedictina* et diffinitionibus contentis, compellendi. Iura etiam et privilegia tam vetera quam nova per Summos Pontifices, reges, concilia generalia et alias quascumque personas, tam contra commendatarios quam quoscumque alios novarum rerum molitores, impetitores eorumdem praedicto Ordini concessa, per omnes iuris et iustitiae vias tuendi et defendendi ; omnes insuper alienationes iurium, libertatum, privilegiorum, exemptionum et possessionum monasteriorum, prioratuum, collegiorum et locorum regularium Ordinis ac quoscumque contractus illicitos in damnum et praeiudicium ipsorum monasteriorum, prioratuum, collegiorum et locorum regularium praedicti Ordinis factae seu factos, cassandi, revocandi et annullandi, nulliusque roboris et efficaciae fore et esse declarandi et denuntiandi. Omnes praeterea personas regulares utriusque sexus dictorum monasteriorum, prioratuum et aliorum locorum regularium Ordinis semel quolibet anno in confessione audiendi, et eas ab omnibus peccatis, casibus, criminibus excessibus, censuris et delictis ipsi generali Capitulo reservatis cum poenitentia salutari in foro conscientiae absolvendi. Contra insuper commendatarios, capitula, collegia, communitates, Ordines et alias quascumque personas, monasteria, prioratus et alia loca Ordinis in commendam ad vitam seu sibi incorporata obtinentes et occupantes iuxta privilegiorum a Sancta Sede apostolica Ordini praedicto concessorum tenorem, videlicet ut habitum Ordinis suscipiant, competentem religiosorum numerum secundum monasteriorum facultatem in ipsis monasteriis et prioratibus pro divini cultus persolutione ponant, et de omnibus ad vitae monasticae usum necessariis provideant, reparationesque necessarias, ac alia quae in dictis privilegiis continentur, faciant et adimpleant, per censuras et poenas in dictis privilegiis contentas, agendi, defendendi et compellendi. Computationes dictorum monasteriorum, prioratuum, collegiorum et aliorum locorum regularium, necnon officiariorum eorumdem audiendi, examinandi, approbandi vel reprobandi ; et nihilominus ad redditionem earumdem quolibet anno in forma debita et authentica abbates, abbatissas, commendatarios, priores, officiarios et officiarias iuxta Ordinis formam astringendi. De redditibus, iocalibus, clenodiis, libris, cartis et aliis bonis mobilibus et immobilibus monasteriorum, prioratuum, collegiorum et locorum praedictorum inventaria bene specificata faciendi. Monasteriis monialium de confessoribus, capellanis, procuratoribus, ac aliis officiariis sufficientibus et idoneis providendi ; et insufficientes, si qui sunt, revocandi et expellendi. Easdemque moniales, ac ceteras personas eorumdem monasteriorum et locorum regularium Ordinis secundum Ordinis privilegia, diffinitiones et statuta ac secundum dispositionem capituli iuris quod incipit *Periculoso*, claudendi, regulandi ac vivere compellendi. Fugitivos et apostatas monasteriorum dictae congregationis ad quaecumque alia regnorum, principatuum et dominiorum Hispaniae monasteria, sine speciali suorum superiorum licentia divertentes, et in eisdem monasteriis commorantes revocandi, capiendi et ad propria monasteria remittendi, abbatibusque perpetuis, commendatariis, prioribus et aliis officiariis monasteriorum, prioratuum et locorum praedictorum, ne quoscumque dictae congregationis monachos in suis monasteriis recipiant, aut apud se quomodocumque retinere praesumant, sub poenis et censuris Ordinis inhibendi, et quos ex eis habere contigerit reddere compellendi et astringendi, nisi forte praefati praelati eos detinentes legitimas causas et excusationes allegaverint, quas causas Rmo D. Cistercii, dicto Capitulo generali, reformatori vel ab eis substitutis infra competentem terminum per praefatum reformatorem aut substitutos eis praefigendum, per authentica scripta, sive vivae vocis oraculo intimare tenebuntur. Insuper si quacumque ex causa legitima contigerit praefatum reformatorem non posse commode praesentem commissionem debitae executioni demandare, praesens generale Capitulum dat et concedit praefato reformatori potestatem substituendi duos abbates dictae congregationis, qui coniunctim similem vel limitatam in praemissis habeant potestatem, revocatque omnes commissiones quibuscumque personis Ordinis in regnis supradictis existentibus super quaecumque monasteria in praefatis regnis situata ante datam praesentium datas et expeditas ; aliis nihilominus in suo robore et vigore duraturis. Et generaliter, etc. Invocato, etc. Omnibus igitur, etc. Praesentibus post triennium a data praesentium minime valituris. Datum, etc. CONTRACTUUM CONFIRMATIONES 29.  Generale Capitulum decenter informatum de damnoso et illicito contractu cum magistro Ioanne Le Moinne [Moine] per abbatissam et conventum monasterii de Maloduno fraudulenter, ut accepimus, inito, abbati de Caroliloco committit, ut quamcitius poterit de praemissi contractus commodo vel incommodo se informet ; et si laesionem monasterii religiosae praedictae in ipso contractu contraxerint, ipsum contractum revocet, casset et annullet, praemissas abbatissam et religiosas a iuramento super hoc emisso absolvendo, in plenaria Ordinis potestate. 30.  Praesens generale Capitulum abbatibus de Caroliloco, s. th. pr., et de Gardo, et eorum cuilibet in solidum, committit, quatinus bonae voluntatis oblationem bonae memoriae Roberti Radulphi testamento roboratam, factam abbati et conventui monasterii B. M. de Caricampo, atque ipsius defuncti et haeredum suorum petitionem et requestam scrutentur et examinent, ac de qualitate et meritis fundationis fideliter proximo generali Capitulo certificent, in plenaria … etc. 31.  Venditionem per abbatissam monasterii de Parco dominarum factam de quibusdam bonis nuper oblatis per sororem Martham Nicholas, supradicti monasterii religiosam, generale Capitulum abbatibus de Claravalle, de Caroliloco, de Longoponte, et duobus eorum in solidum, committit confirmandam vel infirmandam, in plenaria, etc. 32.  Audita supplicatione ex parte domini abbatis de Begario super revocatione, cassatione et annullatione cuiusdam tractatus, per modum permutationis de quadam domo et eius appenditiis in villa de Guingamp situatis, prout plenius continetur in duplo papyreo ipsius eiusdem tractatus, cui praesens diffinitio annectitur, abbatibus de Bonarequie, de Langoneyo et de Landavalle, vel duobus eorum simul, praesens generale Capitulum committit, quatinus omnibus circa eumdem tractatum diligenter examinatis et consideratis, si eumdem repererint dicto monasterio de Begario fore dispendiosum revocent, cassent et annullent, in plenaria, etc. 33.  Contractus inter abbatem de Escharliis et Ioannem Le Maire, in curia Senonensi procuratorem, de quadam pecia terrae continente nonaginta arpenta terrae vel circiter, committitur confirmandus vel infirmandus abbatibus de Pontigniaco et de Vallelucenti simul, in plenaria, etc. 34.  Contractum inter reverendum in Christo patrem dominum abbatem et religiosos inclyti, regalisque monasterii S. Dionysii in Francia, dioecesis Parisiensis, ex una, et abbatem de Regalimonte partibus ex altera, ratione dominii de Sineres et eius appenditiis, initum, in quodam rotulo papyro diffuse contentum, generale Capitulum abbatibus de Frigidomonte et Caroliloco, s. th. pr., committit confirmandum vel infirmandum, in plenaria, etc. 35.  Audita supplicatione honesti viri Urbani Iacob, pro confirmatione eiusdem tractatus initi quondam facti et passati inter ipsum supplicantem ex una, et abbatissam et conventum B. M. prope oppidum Sancti Desiderii, Ordinis nostri Cisterciensis, partibus ex altera, de quadam grangia, quae ab eisdem abbatissa et conventu ad certum censum ad tempus dumtaxat octoginta annorum accepit, prout in litteris quibus praesentes annectuntur plenius continetur, abbatibus de Tribus fontibus, de Cheminione, de Monasteriis, et duobus eorum, praesens generale Capitulum committit, quatinus se illuc usque transferentes diligenter investigent et informent, et si invenerint dictum tractatum, salva dicti monasterii utilitate, posse confirmari, proximo generali Capitulo intiment et renuntient. REHABILITATIONES 36.  Ad instantiam et requestam abbatis de Valle S. Lamberti, generale Capitulum fratrem Ioannem Deville, sacerdotem eiusdem monasterii Vallis S. Lamberti religiosum, qui spiritu maligno ductus in carnis contagium lapsus est, puerperio ter secuto, poenitentia ductus punitionem inde patienter pertulit, ab omnibus praemissis et inde secutis absolvit et rehabilitat ad omnes Ordinis actus, voces, gradus et officia. 37.  Ad instantiam et requestam abbatis de Valle S. Lamberti, generale Capitulum fratrem Henricum de Momallea, sacerdotem religiosum eiusdem monasterii, qui monasterium sine licentia nocturno tempore exivit, poenitentia tamen ductus punitionem humiliter pertulit, *etc. ut supra.* 38.  Ad supplicationem abbatis de Gratia Dei, s. th. pr., Bisuntinensis dioecesis, pro quodam religioso suo nomine Richardo Bouquart, in ordine sacerdotali constituto, qui in carnis contagium lapsus est, puerperio subsecuto, monasteriumque, habitu dimisso, exivit, generale Capitulum rehabilitationem concessit, etc. 39.  Ad instantiam domini abbatis Claraevallis rehabilitatus est frater Ioannes Buvet, sacerdos religiosus de Longovillari, carnis contagio bis secuto (*sic*), ad omnes actus, voces et officia. 40.  Ad supplicationem abbatis de Longoponte per abbatem de Caroliloco, s. th. pr. nuper exhibitam, generale Capitulum fratrem Aegidium de Ternas, eiusdem monasterii de Longoponte professum, super carnis contagio, puerperio subsecuto, de exitu monasterii, fractione camerae pro carceribus sibi traditae, ac mutilatione cuiusdam scolaris duos digitos eidem in claustro scindendo, de quibus tamen casibus per generale Capitulum poenitentiam sustinuit, misericorditer dispensat, et ipsum ad omnes actus et officia, abbatiali dignitate seclusa, rehabilitat, et in gradum pristinum restituit. 41.  Ad supplicationem abbatis de Longoponte, generale Capitulum fratrem Matheum Balosse, eiusdem monasterii religiosum, qui spiritu levitatis et inconstantiae, regulari habitu deiecto, per annum apostatavit, mulierem suspectam in dormitorium introduxit, dormitorium per fenestras nocte cum funibus, habitu regulari deiecto, descendit, in habitu regulari facetias repraesentavit seu lusit, poenitentia tamen motus punitionem patienter sustulit, ab omnibus praemissis, casibus et inde secutis, absolvit et rehabilitat, ad omnes voces, gradus et officia, abbatiali dignitate inclusa. Datum, etc. 42.  Ad supplicationem abbatis de Caricampo, generale Capitulum fratrem Matheum Maturin, presbyterum religiosum eiusdem monasterii, qui spiritu maligno lapsus est in carnis contagium, puerperio subsecuto, absolvit et rehabilitat ad omnes voces, gradus et officia. 43.  Ad instantiam et requestam abbatis de Voto, generale Capitulum fratrem Petrum de Fonte, sacerdotem eiusdem monasterii religiosum, qui sacros ordines presbyteratus suscepit in Avinione, mutato nomine in istud nomen Bernardus de Lintot, et illius sacerdotalis ordinis praetextu frequenter celebravit, ipse etiam carceribus mancipatus, tam in supradicto monasterio quam in Bonoportu, fractis carceribus exivit et per saeculum diu vagatus est, ab omnibus praemissis casibus et inde secutis absolvit et rehabilitat ad omnes gradus, voces et officia. 44.  Generale Capitulum suppositis seu personis Ordinis iuxta necessitatum exigentiam consulere cupiens, fratrem Petrum Noetol, religiosum monasterii Vallis B. M., qui superbiae spiritu ductus considerans praedictum monasterium Vallis B. M. saeculari commendatum et a priore claustrali licentiam ad ordines presbyteratus consequendos minime valens obtinere, diversis mediis huiusmodi presbyteratus ordines, sine cuiuscumque superioris facultate obtinuit, ab huiusmodi temeritate dictum fratrem Petrum absolvit et rehabilitat, ut sacerdotii dignitate, quemadmodum ceteri sacerdotes, commode fungi valeat. IUDICES 45.  Generale Capitulum dolenter informatum de quodam ecclesiastico viro nomine Andrea de Kelchterim, canonico et scholastico ecclesiae collegiatae Sancti Servatii Traiectensis, collectorem apostolicae camerae, praetextu certarum litterarum apostolicarum se dicente, qui communis Ordinis praefati libertates et privilegia infringendo, maxime erga eiusdem Ordinis particularia membra ac utriusque sexus monasteria, praesertim in Leodiensi et episcopatibus circumvicinis, et ab illis, ratione exemptionis et iurisdictione ordinaria vel forsan aliis causis nonnullas pecuniarum summas, omni rigore et absque causa saltem legitima, conatur exigere, quas ipsa et alia saepe dicti Ordinis nostri monasteria nusquam solvisse comperiuntur, in maximum nedum illorum particularium monasteriorum, sed et totius corporis mystici ipsius Ordinis praeiudicium, nisi tamen de remedio celeriter provideatur opportuno. Quibus conatibus generale Capitulum mediis debitis obviare cupiens, abbatibus de Alna, de Molinis, de Valle Dei, et duobus eorum in solidum, mandat et praecipit, ut ipsi simul aut eorum duo super his informati consilio a famosioribus et discretioribus abbatibus et abbatissis vel aliis, si fuerit opus, providis personis prius habito, si necesse fuerit, pro iurium, libertatum et privilegiorum Ordinis defensione, iuxta praemissarum personarum consilium, cuilibet monasterio tam virorum quam monialium praedictarum diœcesium, quottam particularium contributionum imponant, et per regularem vel saecularem virum recipiant, seu recipi faciant ; praedictus tamen generale Capitulum non intendit summas contributionum cuiuslibet monasterii solvi consuetas aut alia Ordinis onera in aliquo diminui, abbatibus et abbatissis, et aliis monasteriorum antedictorum personis sub poenis et censuris Ordinis compellendo, in plenaria, *etc.* 46.  Supplicationis abbatis et religiosorum monasterii de Cheminione causam contra abbatem de Tribus fontibus, generale Capitulum domino abbati Claraevallis remittit et committit, ut tam ipsius ordinaria et paterna quam eiusdem Capituli auctoritate posset huiusmodi materiam terminare, in plenaria, etc. 47.  Visis informationibus super abbate de Charmeya per suum patrem abbatem, videlicet de Valleclara factis, praedictique abbatis de Charmeya citatione ad praesens generale Capitulum, causam huiusmodi abbati de Caroliloco, s. th. pr., Capitulum generale committit, in plenaria, etc. 48.  Relatione patrum Ordinis et aliarum fide dignarum personarum, generale Capitulum de gyrovaga saecularique conversatione sororis Mariae La Peletière, monasterii de Thesauro, nuper abbatissae rebellis et inobedientis, et auctoritatem Ordinis omnino contemnentis, ipsum generale Capitulum abbatibus de Bonoportu, de Strata, de Voto, s. th. pr., necnon abbati de Noa, et eorum cuilibet in solidum, committit ad praedictam sororem Mariam per Ordinis censuras, ut in aliquo Ordinis monasterio resideat et regulariter vivat, compellendam, in plenaria, etc. 49.  Abbatibus de Frigidomonte, s. th. pr., de Regalimonte et de Ursicampo, et eorum cuilibet in solidum, praesens generale Capitulum committit, quatinus omnes et singulas Ordinis personas utriusque sexus, seu eorum monasteria aut quaecumque loca, quas et quae per testes fide dignos, litteras obligatorias, acta seu alia legitima documenta, abbati de Caroliloco, s. th. pr., eiusque conventui invenerint debite teneri … *etc. ut in forma consueta.* 50.  Audita querela ad modum supplicationis fratris Thomae Guérin, monasterio de Barberio professi, conquerentis super iniuria abbatis sui dicti monasterii de Barberio, pro eo quod iam diu absenti nondum ei voluit de necessariis providere, ideo praesens generale Capitulum suppositorum Ordinis destitutioni solatium, quoad potest, libenter impendens, abbatibus de Bonoportu, de Strata et de Voto, s. th. pr., et cuilibet eorum committit, quatinus citatis citandis et auditis audiendis, in hoc ei iuxta Ordinis instituta, diffinitiones et privilegia, iustitiam ministrent, in plenaria, etc. 51.  Abbatis et conventus monasterii de Ripatorio audita supplicatione nuper exhibita super licentia impignorandi quaedam membra, quae non sunt magnae commoditatis, pro redemptione maximi membri dicti Mysenière, per suos praedecessores venditi, generale Capitulum committit dominum abbatem Claraevallis ad informandum si commode possint praemissa membra redimi vel impignorari, huiusmodi licentiam prout viderit opportunum conferendi vel denegandi, in plenaria, etc. 52.  Generale Capitulum decenter informatum qualiter frater Aymericus, religiosus monasterii Bonaevallis Ruthensis, dicti monasterii syndicus, nostrae sacrae religionis privilegiis et statutis contraveniendo fratrem Guidonem Ventonis, etiam dicti monasterii religiosum, praetextu cuiusdam institutionis a dicti monasterii commendatario per ipsum contra diffinitiones Ordinis assumptae in curia saeculari et layca vexat et tractat ratione quarumdam computationum redditionis super dicto syndicatus et cellerariatus dicti monasterii officiis, in maximum Ordinis scandalum, privilegiorum et statutorum nostrorum iacturam et pernitiosum regularium personarum exemplum, quae officia longo tempore, ut fertur, dictus frater Guido laudabiliter exercuit. Quare materiae praesentis causam et executionem antedictarum computationum personaliter vel substitutam personam et alia praesentem materiam concernentia, ipsum generale Capitulum abbati de Candelio committit in plenaria, etc. 53.  Visa supplicatione ex parte Guillelmi Blanchert, mercatoris Salinensis, asserentis fratrem Nicolaum Perret, abbatem quondam Bullionis, nunc autem Albaeripae, sibi in summa quinquaginta unius librar. 5 solid. et 10 denar. turon. iam dudum teneri et obligari, necnon responsione eiusdem abbatis praedictum debitum negantis, quin potius affirmantis summam ipsam aut ipsius partem a moderno abbate Bullionis eidem supplicanti de iure deberi, abbatibus de Theoloco, de Aceyo, de Roseriis et cuilibet in solidum praesens generale Capitulum committit, quatinus facta diligenti inquisitione, et legitimis cedularum testimoniis aut alias quomodocumque invenerint dictos abbates aut alterum eorum, vel etiam alias eiusdem personas eidem supplicanti in ea summa vel eius parte teneri, cogant ipsum vel ipsas personas, per omnes iuris et iustitiae vias, ad eidem mercatori dictam summam integre persolvendum, in plenaria, etc. 54.  Querimonia abbatis de Villari in Brabantia graviter audita adversus abbatem de Loci S. Bernardi, ei immediate subiectum, necnon eiusdem abbatis Loci S. Bernardi querulosiore responsione adversus dictum patrem suum, committit praesens generale Capitulum dominis abbatibus de Claravalle, de Boudelo et de Alna, et duobus eorum, quatinus, investigatis investigandis et auditis audiendis, dictam querimoniam ad finem usque terminare satagant in plenaria Ordinis potestate, ita tamen quod duo ex ipsis se non possint de dicto negotio intromittere nisi eodem domino Claraevallis assistente, si modo infra trimestre a data praesentium id facere non omiserit ; alioquin ex tunc poterunt duo ex nominatis absque ac negotium ipsum eadem potestate ad plenum discutere et terminare. Datum, etc. 55.  Supplicationi abbatis de Grunhaim continenti ut generale Capitulum dignaretur secum dispensare, quatinus de casibus ipsi Capitulo generali reservatis semel a data praesentium posset suis religiosis munus absolutionis conferre, et ab illis idem munus similiter recipere, favorabiliter annuit et concedit praefatum Capitulum, praedicti vero abbatis petitionem super suorum religiosorum rehabilitationem Capitulum ipsum sibi reservat. CONTUMACES 56.  Abbatis Insulae de Re litteras excusatorias ac supplicationem pro consequendo absolutionis beneficio super contumacia ac aliis censuris per ipsum contractis, Capitulum generale misericorditer attendens ipsum ad petitionem domini abbatis de Prulliaco ab huiusmodi contumacia ac aliis inde secutis absolvit. 57.  Anno immediate praecedendi non abs re Capituli generalis decreto fuerat institutum absentes tunc abbates ad secundam praesentis Capituli diem singulos esse citandos, quemadmodum et factum est, praesertim ad personam abbatis de Vallibus Sernay, prout legitime constitit ex relatione citatoris ipsius, videlicet abbatis de Caroliloco, et quoniam constat dictum de Vallibus Sernay, neque per se neque per alium, die et loco sibi tunc assignatis, comparuisse eiusdem praesentis Capituli generalis auctoritate ad ampliorem contumaciae eius comprobationem, rursus decernit ad secundam diem Capituli generalis anni immediate sequentis eum esse citandum, citationis huiusmodi executionem adhuc eidem abbati de Caroliloco committendo. Datum, etc. 58.  Abbatis de Boneffya contumaciam et rigorosum responsum factum Ordinis commissario, ipsum ad Capitulum citanti, generale Capitulum aegre ferens, ipsum ad solutionem duplicis contributionis instantis anni condemnat, et ad proximum generale Capitulum citat, praesentis diffinitionis executionem abbati de Alna committendo. SUFFRAGIA 59.  Frater Iacobus, abbas Cistercii, in Cabilonensi dioecesi, totusque conventus abbatum Capituli generalis Cisterciensis Ordinis, illustrissimae dominae, dominae Franciscae de Limburg, ducissae Brabantiae, comitissae dotariae Nivernensis salutem et precum nostrarum salutare suffragium. Quemquam lege divinae charitatis … *etc.* ad instantiam et requestam abbatis de Bonoradio, omnium bonorum, *etc.* Datum, *etc.* 60.  Ad instantiam et requestam abbatis de Vaucellis concessum est Ordinis suffragium reverendo in Christo patri domino abbati Sancti Auberti, Ordinis S. Augustini in civitate Cameracensi. 61.  Ad idem concessum est suffragium praeclaro militi domino Francisco de Raisse, alias de la Hargerie, necnon suae nobili consorti. 62.  Ad instantiam et requestam abbatis de Alna concessum est suffragium Rmo in Christo patri ac illustrissimo principi Erardo de la Marcha, cardin. episcopo Leodiensi, duci Bullionensi et comiti Lossensi. 63.  Ad instantiam abbatis de Forda concessum est suffragium inclytae dominae Catherinae, comitissae Dalmoniae. 64.  Ad eiusdem instantiam concessum est etiam suffragium nobili militi Anutio Paulet, et dominae Laureae uxori eius. 65.  Ad instantiam abbatis de Voto concessum est suffragium domino Ludovico Severo, sacerdoti dioecesis Rothomagensis. 66.  Ad requestam abbatis de Fonteneto concessum est suffragium venerabili domino Claudio de Sigy, priori de Duesmes et camerario S. Petri Flavigniaci. 67.  Item, pro viro Ioanni et Franciscae eius conthorali. 68.  Ad idem, pro Guillemo [Guillelmo] Humbert, et eius uxore et liberis. 69.  Ad idem, pro Ioanne Despoisses et eius uxore. 70.  Ad requestam abbatis de Bonoradio concessum est suffragium magistro Claudio Henry, curato de Sodeyo. 71.  Item, ad requestam abbatis de Caroliloco datur suffragium pro domino Gaufrido Brissard, concellario Parisiensi. 72.  Ad requestam abbatis de Woburnia, domino Rmo archiepiscopo Cantuariensi, Angliae primati. 73.  Item, ad idem R. in Christo P. D. episcopo Dunkeldensi. 74.  Concessum est suffragium domino Philippo Underwode, monacho domus Carthusiae in Londoniensi dioecesi, ad requestam abbatis de Phorda. 75.  Item, Laurentio Alni, sacerdoti Londoniensis dioecesis, ad requestam abbatis de Caroliloco. 76.  Ad requestam Rmi P. D. N. Cisterciensis, s. th. pr. concessum est suffragium nobili viro Guillemo [Guillelmo] Le Jou, domino temporali dicti loci, et Catherinae eius uxori. 77.  Ad requestam abbatis de Furnesio concessum est suffragium illustrissimo, serenissimo domino, domino Henrico regi Angliae VIII, et Catherinae uxori eius. 78.  Item, ad idem nobili viro Guillemo [Guillelmo] Compton, militi et uxori eius. 79.  Ad requestam et instantiam abbatis de Fontibus concessum est suffragium honorabili viro Petro Man, eiusque uxori. 80.  Item, ad idem pro honorabili viro Ioanni Wrelik et Helenae eius uxori et liberis. 81.  Ad idem, egregio ac strenuo baroni domino Willermo Comors, et eius uxori ac liberis. 82.  Ad idem, honesto viro Thomae Barret ac Magdalenae, eius uxori et liberis. 83.  Ad idem, nobili viro Thomae Fulthorys, ac eius conthorali et liberis. 84.  Ad idem, nobili viro Laurentio Kinghloy armigero et Annae eius uxori et liberis. 85.  Ad idem, honorabili viro Christoforo Wildeman, eiusque uxori et liberis. 86.  Ad idem, pro honorabili viro Ioanni Hard castellano et Helanae eius uxori. 87.  Ad supplicationem abbatis de Furnesio concessum est suffragium pro Rmo in Christo P. D. archiepiscopo Eboracensi, primati Angliae. 88.  Ad instantiam domini abbatis Claraevallis concessum est suffragium pro discreto scientifico viro, magistro Sancio Hobreardi, utriusque iuris doctori, iudici ordinario de Guarciaco et Montealbano. 89.  Ad idem, pro nobili viro magistro Iacobo Chevrier et eius conthorali. 90.  Ad instantiam et requestam Rmi D. Cisterciensis concessum est Ordinis suffragium Ioanni Cirandi et eius uxori. SPECIALES 91.  Ad supplicationem abbatis de Bodello et domini Ioannis Zaman, sacerdotis Tornacensis dioecesis, donationem et oblationem ipsius domini Ioannis per ipsum de sua persona suisque bonis praedicto abbati et suo monasterio factam et per abbatem supradictum admissam, generale Capitulum approbat, ratificat et confirmat, ipsum dominum Ioannem omnium bonorum spiritualium, immunitatum et libertatum Ordinis participem faciendo, tamquam unum ex monachis Ordinis nostri. 92.  Non obstante absolutione seu quocumque facto circa Gaufridum de Bouchet, professum monasterii de Benedictione Dei, modo autem vagabundum et fugitivum, per priorem Cistercii, vult declarat et diffinit praesens generale Capitulum sententiam domini abbatis Claraevallis nuper contra dictum fratrem ratione homicidii et aliarum insolentiarum ab eo perpetratarum latam et pronuntiatam incurrisse integre et inviolabiliter debere observari. 93.  Abbatis de Populeto supplicationi pro sancti Georgii festo celebrando nuper oblatae, suique religiosi, utrum praedictum festum in locis circumvinis [circumvicinis] celebraretur attestatione, iuramento medio praestito, generale Capitulum favorabiliter annuit ut praedictum festum sancti Gerogii [Georgii] festum XII lectionibus colant et celebrent. Datum, etc. 94.  Visis supplicatione abbatis de Iardineto super instabilitate sui religiosi fratris Guillelmi Plet sacerdotis, ac duplo cuiusdam bullae apostolicae per dictum fratrem Guillelmum, ut fertur, impetratae, Capitulum generale praecipit eidem abbati de Iardineto, quatinus ipsum fratrem Guillelmum in quodam pago, prout fertur, residentem, ad monasterium supradictum redire, bullamque huiusmodi per ipsum sibi tradi Capitulo generali proxime futuro deferendam compellat in plenaria, etc. 95.  Frater Iacobus, abbas Cistercii … etc. in eodem generali Capitulo ex parte sororis Ioannae Mignote nobis fuerunt exhibita duo instrumenta, videlicet instrumentum processus electionis et infirmationis sororis Annae de Sancto Belin, in abbatissam monasterii de Bellomonte electae, ac etiam instrumentum provisionis dictae sororis Ioannae iure devoluto provisae, de quibus et de non comparitione partis adversae, videlicet sororis Annae supradictae, instrumentum petiit, quod eidem concessimus, anno, etc. 96.  Petitionem abbatis et conventus Albaeripae continentem, ut attentis certis ipsorum incommodis, generale Capitulum summam decem librarum per ipsum abbatem et eius monasterium pro contributionibus duorum annorum in hoc generali Capitulo finitorum debitarum, eisdem remittere dignaretur, prout Ordinis negotia requirunt, satisfaciendo solutionem huiusmodi decem librarum nunc debitarum usque ad annum immediate sequens cum solutione contributionum suarum ad quas suum monasterium tunc taxabitur differt et remittit. Datum, Cistercii 14 maii anno Domini 1515. 97.  Institutio protectoris. — Nos, frater Iacobus, abbas Cistercii, ceterique Diffinitores Capituli generalis Cisterciensis Ordinis notum facimis [facimus] universis, quod cum nobis in eiusdem Capituli generalis praesentis anni diffinitorio convenientibus, Rmi in Christo patris et domini, domini cardinalis Eboracensis, nostri nuper protectoris obitus, utinam in Domino felix ! fuisset nuntiatus debite, uti confidimus et speramus, informati relatione fratris Mathei de Paganis, generalis Ordinis nostri procuratoris in Curia, nostri supradicti diffinitorii promotoris super sapientiae et discretionis magnitudine zeli et singularis dilectionis fervore signanter ad Ordinem nostrum, necnon in agendis incredibili dexteritate Rmi scilicet in Christo patris ac domini, domini Francisci, tituli Sancti Marcelli presbyteri cardinalis, eum ipsum Rmum in Christo patrem elegimus, et eligimus in dicti Ordinis nostri totius Cisterciensis in romana Curia protectorem, sanctissimum dominum nostrum Papam votis supplicibus exorantes, quatinus ipsum Rmum D. cardinalem sic, ut praemittitur, canonice per nos electum sua clementia dignetur admittere ; dictum vero protectorem nostrum, in passionis Iesu Christi virtute visceraliter obsecramus, ut filiis suis, sicut dictum est, nimium de suo patrono confidentibus misericorditer succurrendo nostrorum privilegiorum tuitioni, multorum Ordinis nostri monasteriorum calamitati, ceterorum protectioni et totius denique Cisterciensis Ordinis negotiis tam infra quam extra Curiam paterno praesidio non differat suffragari. Nobis iam pro eo Christum Deum deprecantibus, quatinus felici statu semper in melius procedente, eum custodiat in prosperis erutum prius et liberatum a malis omnibus et adversis. Actum in eodem diffinitorio nostro apud Cistercium tempore Rogationum anno 1515, die 16 mensis maii. PROVISIONES SCOLARIUM ET COLLEGIORUM 98.  Capitulum generale diffinit, quod provideatur sibi de stipendiis centum solidorum annuatim, et si non fuerit praemissis stipendiis contentus, provideatur sibi auctoritate Capituli generalis et modo et forma quibus provisori collegii S. Bernardi Parisiis providetur. 99.  Praesens generale Capitulum aegre ferens plurimum politiae utriusque ruinam, quibus olim in maximum totius Ordinis decus collegium S. Bernardi, Ordinis nostri in urbe Tolosana, vigere solebat ; huic tam dispendioso malo pro posse de remedio cupiens providere tamquam de zelo, diligentia, scientia et virtute ad plenum informatum religiosi fratris Raymondi Reynaldi, bacc. in sacra pagin., professi monasterii de Bonavalle, Ordinis nostri dioecesis Ruthenensis, abbatibus de Candelio et de Bollanis, et cuilibet eorum in solidum committendo iniungit, quatinus facta prius, per eosdem abbates vel alterum eorum, dicti fratris translatione ad monasterium de Grandisylva, eum deputent, praefigant et instituant in dicti collegii provisorem, cum omnimoda consecutione emolumentorum, privilegiorum, praerogativarum et honorum illi officio debitorum, in plenaria, etc. 100.  Praesens generale Capitulum ex corde cupiens pene omnimodae desolationi collegii S. Bernardi, Ordinis nostri Cisterciensis in urbe Tolosana, providendo occurrere argumentis evidentibus, imo experientia ipsa magistra docente satis recognoscens, quantum mali iam Ordini toti praesertim apud occitanas regiones defectus scientiae et bonae institutionis afferat, ubi in maximum totius religionis vituperium in decem monasteriis nedum qui loquatur, sed qui quae legit intelligat vix invenitur, abbatibus de Candelio et de Bollanis, et cuilibet eorum in solidum, committit quatinus iuxta *Benedictinae* et diffinitionum Ordinis tenorem omnes et singulos Ordinis abbates compellant ad mittendum ad dictum collegium gratia studii, sufficientibus cum provisionibus scolares suos, videlicet ut qui poterunt mittant unum vel duos, qui autem minus summis praefixis per eosdem duos abbates et quemlibet eorum ad subsidium sibi assignatorum scolasticorum eiusdem collegii astringant et compellant in plenaria, etc. 101.  Piae petitioni abbatis de Vetericella, *etc. ut supra n° 17. 